text: Kvinde fundet død: Det var ikke drab
  20 november 2014 kl. 13.51
  Der er ikke tale om drab i en sag om et mistænkeligt dødsfald i Vrøgum. I går fandt en mand sin kone død, men politiets efterforskning har i dag slået fast, at der ikke er grund til at tro, der ligger en forbrydelse bag.
  Dagen igennem har politiets teknikere og retsmedicinere undersøgt forholdene omkring fundet af et lig i Vrøgum. Onsdag fandt en mand liget af sin kone, og politiet meddelte, at de fandt dødsfaldet mistænkeligt.
  - Der var nogle omstændigheder ved fundet af liget, der gjorde, at vi ville undersøge det nærmere, fortæller vicepolitiinspektør Bent Thuesen til TV SYD.
  Men dagens undersøgelser har slået fast, at der ikke er tale om et drab.
  - Både vores tekniske undersøgelser og vores retsmedicinske undersøgelser viser, at der ikke er grund til at tro, der ligger en forbrydelse til grund for dødsfaldet, siger vicepolitiinspektør Bent Thuesen.
  